-
Fɔmi (1-5)
-
Sane kpakpa kpa ko be (6-9)
-
Sane kpakpa a nɛ Paulo fiɛɛ ɔ je Mawu ngɔ (10-12)
-
Paulo tsakemi kɛ sisije ní tsumi (13-24)
Anɛ o maa suɔ nɛ o kane munyu nɛ ɔ ngɛ %% mi lo?
1 Paulo, bɔfo, nɛ pi adesahi nɛ a hla lɛ, nɛ jã kɛ̃ nɛ pi adesa ko nɔ nɛ a gu kɛ hla lɛ, se mohu kɛ gu Yesu Kristo kɛ Mawu nɛ ji Tsɛ ɔ, nɔ nɛ e tle lɛ si kɛ je gbeje ɔ nɔ, 2 kɛ nyɛmimɛ ɔmɛ tsuo nɛ a kɛ mi ngɛ ɔ, kɛ ya ha asafohi nɛ a ngɛ Galatia a: 3 Nyɛ nine nɛ su dloomi kɛ tue mi jɔmi nɛ je Mawu nɛ ji wa Tsɛ ɔ, kɛ Nyɔmtsɛ Yesu Kristo ngɔ ɔ nɔ. 4 E ngɔ e he kɛ ha ngɛ wa he yayami ɔmɛ a he je konɛ e kɛ kpɔ̃ wɔ kɛ je níhi a blɔ nya tomi* yaya nɛ ngɛ amlɔ nɛ ɔ mi ngɛ wa Mawu nɛ ji Tsɛ ɔ suɔmi nya, 5 lɛ nɛ a wo e hɛ mi nyami kɛ ya neneene kɛ neneene. Amen. 6 E pee mi nyakpɛ kaa piɔ pɛ ɔ, nyɛ ngɛ nyɛ se kpalee* kɛ ngɛ Nɔ nɛ e gu Kristo dloomi ɔ nɔ kɛ tsɛ nyɛ ɔ he jee kɛ ngɛ sane kpakpa kpa ko he yae. 7 Pi kaa sane kpakpa kpa ko ngɛ; mohu ɔ, ni komɛ ngɛ nɛ a ngɛ nyɛ nya gbae nɛ a ngɛ hlae kaa a ma tsake sane kpakpa a nɛ kɔɔ Kristo he ɔ hɛ mi. 8 Se ke wɔ aloo bɔfo ko nɛ e je hiɔwe po ba ngɛ nɔ́ kpa ko jajee kɛ ngɛ nyɛ tsɔɔe kaa sane kpakpa ngɛ sane kpakpa a nɛ wa jaje kɛ tsɔɔ nyɛ ɔ se ɔ, a gbiɛ lɛ. 9 Kaa bɔ nɛ wa de nyɛ momo ɔ, amlɔ nɛ ɔ hu i ngɛ dee ekohu, Nɔ fɛɛ nɔ nɛ e ngɛ nɔ́ kpa ko jajee kɛ ngɛ nyɛ tsɔɔe kaa sane kpakpa ngɛ sane kpakpa a nɛ wa jaje kɛ tsɔɔ nyɛ ɔ se ɔ, a gbiɛ lɛ. 10 Ngɛ anɔkuale mi ɔ, amlɔ nɛ ɔ, anɛ adesahi a yi mi lɛ i ngɛ mɔde bɔe kaa ma plɛ aloo Mawu yi mi? Aloo adesahi a hɛ mi nɛ i ngɛ mɔde bɔe kaa ma sa lo? Ke loloolo ɔ, i ngɛ adesahi a hɛ mi sae ɔ, lɛɛ pi Kristo nyɔguɛ ji mi. 11 Ejakaa nyɛmimɛ, i suɔ nɛ nyɛɛ le kaa sane kpakpa a nɛ i jaje kɛ tsɔɔ nyɛ ɔ ji adesahi a ngɔ; 12 ejakaa pi adesa ko ngɔ nɛ ye nine su nɔ kɛ je, nɛ jã kɛ̃ nɛ pi nɛ a tsɔɔ mi, se mohu Yesu Kristo lɛ e gu kpo jemi nɔ nɛ e kɛ ha mi. 13 Ngɛ anɔkuale mi ɔ, nyɛ nu bɔ nɛ i ba ye je mi ha be ko nɛ be ɔ ngɛ Yuda Bi Ɔmɛ A Jami ɔ mi kaa i ya nɔ nɛ i wa Mawu asafo ɔ yi mi wawɛɛ nitsɛ* nɛ i kpata e hɛ mi; 14 nɛ i ngɛ ye hɛ mi yae wawɛɛ ngɛ Yuda Bi Ɔmɛ A Jami ɔ mi pe ye juami bimɛ ɔmɛ a ti nihi fuu ngɛ ye ma a mi, ejakaa imi lɛɛ ye hɛ dɔɔ wawɛɛ nitsɛ ngɛ ye nɛmɛ ɔmɛ a kusumi ɔmɛ a he. 15 Se benɛ Mawu, nɔ nɛ e je mi kɛ je ye yayo fɔmi kotoku ɔ mi, nɛ e tsɛ mi kɛ gu e dloomi ɔ nɔ ɔ susu kaa e hi 16 kaa e maa gu ye nɔ kɛ je e Bi ɔ kpo konɛ ma jaje sane kpakpa a nɛ kɔɔ e he ɔ kɛ tsɔɔ je ma amɛ ɔ, i kɛ adesa* ko ya susuu we he amlɔ nɔuu; 17 jã kɛ̃ nɛ i kuɛ kɛ yɛ Yerusalɛm nɛ ma ya na ni nɛmɛ nɛ a ba pee bɔfohi si mi ɔ, mohu ɔ, i ya Arabia, nɛ lɔ ɔ se ɔ, i kpale kɛ ya Damasko. 18 Kɛkɛ nɛ jeha etɛ se ɔ, i kuɔ kɛ ya Yerusalɛm nɛ i ya slaa Kefa,* nɛ i hi e ngɔ ligbi 15. 19 Se i nɛ bɔfo kpa amɛ a ti nɔ ko kaa ja Yakobo nɛ e ji Nyɔmtsɛ ɔ nyɛminyumu ɔ pɛ. 20 Jehanɛ ɔ, ngɛ níhi nɛ i ngɛ nyɛ ngmae ɔ he ɔ, i ngɛ nɔ mi mae kɛ ngɛ nyɛ hae ngɛ Mawu hɛ mi kaa pi lakpa nɛ i ngɛ yee. 21 Lɔ ɔ se ɔ, i je kɛ ho Siria kɛ Kilikia kpokpa amɛ a mi ya. 22 Se asafohi nɛ a ngɛ Yudea nɛ a kɛ Kristo pee kake ɔ li mi hɛ mi kɛ hɛ mi. 23 Jinɛ nɔ́ nɛ a pɔɔ numi kɛkɛ ji: “Nyumu ɔ nɛ be ko nɛ be ɔ e waa wɔ yi mi ɔ, amlɔ nɛ ɔ lɛɛ e ngɛ hemi kɛ yemi he sane kpakpa a nɛ be ko nɛ be ɔ e kpata hɛ mi ɔ jajee.” 24 Enɛ ɔ he ɔ, ye he ɔ, a bɔni Mawu hɛ mi nyami womi.